戲題稚春杜少陵詩集
作者：林亦之
朝代：宋

paragraphs: 十年蕭蕭去武林，橐中唯有謫仙吟。
君今失意還山窟，少陵詩集如明月。
自怪平生每相似，窮愁嗜好亦如許。
飯顆山頭舊相逢，安得娟娟同處所。
故人語我明年冬，或騎大馬長安中。
或倚書樓頭如蓬，即見雙劍終然同。
我聞此語歡且劇，視君狀貌如其筆。
兩目津津可終遁，此物應藏月魚室。
月魚文字非時好，已問菟裘吾將老。
綠煙亭下黄花時，兩手抱取歸柴扉。